अटलजी के जन्मदिन की खुशी पर झलका उप चुनाव की हार का दर्द
प्रभारी मंत्री अंतरसिंह आर्य ने कमियों को दूर करने को कहा
भास्कर संवाददाता | झाबुआ
झाबुआ जिले में मेहनत के बाद भी उप चुनाव में भाजपा की हार के कारणों में कहीं न कहीं हमारी कोई चूक रही है। उसे दूर कर आने वाले चुनाव में जिले में भाजपा का परचम स्थापित करने में अब कोई कसर बाकी नहीं रखें।
यह बात प्रभारी मंत्री अंतरसिंह आर्य ने कही। वे पूर्व प्रधानमंत्री अटल बिहारी वाजपेयी के 91वें जन्मदिवस पर सुशासन दिवस सप्ताह कार्यक्रम की शुरुआत पर बोल रहे थे। उन्होंने कहा हम चुनाव हारे हैं, सरकार नहीं हारे। आज भी केंद्र व प्रदेश में हमारी सरकार है। हमें अपने संगठन की व्यवस्था को मजबूत करना है। पार्टी व सरकार हमारा परिवार है। प्रभारी मंत्री ने पार्टी नेताओं को जनता की परेशानियों को दूर करने के लिए मुस्तैदी से कार्य करने की बात कही। साथ ही अटलजी के जन्मदिवस पर यह संकल्प दिलाया कि आने वाले तीन बरसों में जिले की सभी विधानसभा सीट हम जीतें और जनता की अपेक्षाओं की कसौटी पर खरा उतरें। कार्यक्रम में भाजपा जिलाध्यक्ष शैलेष दुबे, विधायक शांतिलाल बिलवाल व कलसिंह भाबर, सीसीबी के पूर्व चेयरमैन गौरसिंह वसुनिया, महामंत्री प्रवीण सुराणा, अजजा मोर्चा के प्रदेश महामंत्री कल्याणसिंह डामोर, नपा अध्यक्ष धनसिंह बारिया, महामंत्री राजू डामोर आदि उपस्थित थे।
सात दिन में किए जाने वाले कार्यक्रम का ब्योरा दिया
भाजपा जिलाध्यक्ष शैलेष दुबे ने सुशासन सप्ताह के दौरान आयोजित किए जाने वाले कार्यक्रम का ब्योरा दिया। उन्होंने बताया पहले दिन झाबुआ नगर में आयोजित कार्यक्रम के तहत विकलांग केंद्र में बच्चों को प्रभारी मंत्री व विधायकों ने भोजन कराया। 26 दिसंबर को थांदला में महिला मोर्चा व अनुसूचित जाति मोर्चा द्वारा सेवा प्रकल्प के तहत कार्य किए जाएंगे। 27 दिसंबर को मेघनगर में पिछड़ा वर्ग एवं उद्योग प्रकोष्ठ की अगुवाई में कार्य किया जाएगा। 28 दिसंबर को पेटलावद में व्यापारी प्रकोष्ठ व किसान मोर्चा, 29 दिसंबर को राणापुर में युवा मोर्चा व अध्यापक प्रकोष्ठ, 30 दिसंबर को झाबुआ नगर में अल्पसंख्यक मोर्चा एवं चिकित्सा प्रकोष्ठ और 31 दिसंबर को एसटी मोर्चा एवं प्रशिक्षण प्रकोष्ठ द्वारा रचनात्मक कार्यक्रम आयोजित किए जाएंगे।
bho_Deva hin_Deva bho_Deva hin_Deva hin_Deva hin_Deva hin_Deva